स्टूडेंट्स यूनियन को टीसीएस के मैनेजमेंट ने कराया इंतजार तो चेंबर से भगा दिया स्टाफ
एक बार फिर एनएसयूआई और स्टूडेंट्स यूनियन ने सीएसवीटीयू का ऑनलाइन वर्किंग संभाल रहे टीसीएस के खिलाफ मोर्चा खोल दिया है। बुधवार को सुबह 11 बजे से लेकर दोपहर चार बजे तक एनएसयूआई ने सीएसवीटीयू नेवई कैंपस में प्रदर्शन किया। प्रदर्शनकारी इतना आक्रोशित हो गए कि टीसीएस के चेंबर में बैठे कर्मियों को बोरिया-बिस्तर लेकर भागना पड़ा।
एनएसयूआई ने टीसीएस चेंबर को अपने कब्जे में ले लिया और प्रदर्शनकारी मांग करते रहे कि टीसीएस के मैनेजर को यूनिवर्सिटी में बुलाओ। तभी चेंबर छोड़ेंगे। दोपहर तीन बजे तक कोई नहीं आया। यूनिवर्सिटी के रजिस्ट्रार ने जैसे-तैसे प्रदर्शनकारियों को आश्वासन दिया। तब जाकर स्टूडेंट्स यूनियन ने यह प्रदर्शन समाप्त किया। सीएसवीटीयू के रजिस्ट्रार ने आश्वासन दिया है कि, इस पूरे मामले को सीएसवीटीयू ने संज्ञान में लिया है। बहुत जल्द टीसीएस के मैनेजमेंट के साथ बातचीत की जाएगी। अगर भविष्य में टीसीएस द्वारा कोई गलती की जाती है तो उसका पेमेंट रोका जाएगा। यही नहीं, सीएसवीटीयू इस कांट्रेक्ट को खत्म भी कर सकता है।
यूनिवर्सिटी में टॉर्च लेकर निकले ढूंढने
प्रदर्शनकारियों ने यूनिवर्सिटी में टॉर्च लेकर टीसीएस के मैनेजर को ढूंढा। प्रदर्शनकारियों का कहना है कि टीसीएस को सीएसवीटीयू में काम तो मिल गया है लेकिन यहां जिम्मेदारी लेने वाला कोई नहीं है। इसलिए उन्हें यूनिवर्सिटी कैंपस में टॉर्च लेकर ढूंढ रहे हैं। इस दौरान जिला उपाध्यक्ष आशीष शुक्ला, महासचिव अभिषेक मिश्रा, सोनू साहू, अभय सिंह, अतुल राय, आकाश यादव, गुरजीत सिंह, शशांक वर्मा, गौरव, सोहेल, अरमेश समेत अन्य मौजूद रहें।
दोनों के बीच होनी थी चर्चा
बीते 23 फरवरी को एनएसयूआई ने टीसीएस की खामियों को लेकर प्रदर्शन किया था। तब उन्हें आश्वासन दिया गया था कि जल्द ही उनकी समस्याओं को लेकर टीसीएस मैनेजमेंट के साथ मीटिंग कराई जाएगी। यह तारीख एक मार्च थी।
यूनिवर्सिटी की दीवारों पर प्रदर्शनकारियों ने लिखा गो-बैक टीसीएस फिर की नारेबाजी
अल्टीमेटम: फिर से गलती हुई तो होगा उग्र आंदोलन
एनएसयूआई के प्रदेश उपाध्यक्ष सुमीत पवार और जिलाध्यक्ष आदित्य सिंह ने कहा, सीएसवीटीयू का पूरा काम ऑनलाइन करने का जिम्मा टीसीएस को दिया है। जब से ऑनलाइन वर्किंग शुरू हुई है। छात्रों को राहत मिलने की बजाय उनकी मुश्किलें बढ़ गई है। अगर टीसीएस द्वारा यही गलती दोबारा दोहराई गई तो प्रदर्शन उग्र होगा। छात्र दुबारा प्रदर्शन करेंगे।
प्रदर्शनकारियों ने सीएसवीटीयू की दीवारों पर टीसीएस गो-बैक के नारे लिख दिए। दो घंटे तक यूनिवर्सिटी मैनेजमेंट और टीसीएस के खिलाफ नारेबाजी करते रहें। सीएसवीटीयू के स्टूडेंट्स यूनियन के प्रेसिडेंट देवेश पाणिग्रही ने कहा, सीएसवीटीयू द्वारा टीसीएस को संरक्षण दिया जा रहा है। टीसीएस ने छात्रों के साथ जो गलती की है। उसकी भरपाई नहीं की जा सकती। बावजूद यूनिवर्सिटी की ओर से टीसीएस के खिलाफ कोई कड़ी कार्रवाई नहीं की जा रही है।
इसलिए दिनभर हुआ प्रदर्शन
इंजीनियरिंग छात्रों को यूजर आईडी मिलने के बाद भी रिजल्ट ओपन नहीं हो रहा है।
एग्जाम फॉर्म ऑनलाइन सबमिट करना है। इसके सबमिशन में छात्रों को परेशानी हो रही है।
ऑनलाइन वर्किंग के दौरान दिक्कतों का समाधान करने हेल्पलाइन नंबर जारी किया गया है। लेकिन कोई रिस्पांस नहीं है।
कई छात्र एग्जाम में प्रेजेंट है जो ऐबसेंट शो कर रहा है।
टीसीएस के पास सीएसवीटीयू में पर्याप्त मैनपॉवर तक नहीं है।
नेवई स्थित सीएसवीटीयू की बिल्डिंग में टीसीएस को चेंबर अलॉट है। जहां प्रदर्शनकारियों ने कब्जा कर लिया।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva